tartuNLP/wikipedia-smugri-20251201 huggingface dataset:
Turun Kivipaino

Turun Kivipaino on Turun keskustassa sijaitseva tehdasrakennus, jossa on toiminut Turun Kivipaino Oy:n painotehdas. Turun Kivipaino Oy:n toiminta päättyi vuonna 1979, minkä jälkeen Linnankadun tehdasrakennuksen omistajaksi tuli Turun kaupunki. Kaupunki on vuokrannut tiloja edelleen, ja rakennuksessa on toiminut muun muassa Linnateatteri vuosina 2003–2019.
Arkkitehti Stefan Michailowin suunnittelema tehdasrakennus on valmistunut vuonna 1910 ja sen julkisivu on Ursininkadun suuntaan. Jykevän tiilisen rakennuksen julkisivu edustaa rytmikästä ja voimakkaasti jäsennettyä jugendia. Arkkitehti Alexander Nyström on suunnitellut rakennuksen julkisivuun muutoksia vuonna 1924. Linnankadun puolella rakennuksen edessä on kaksi puutaloa. Vanhempi, 1821 rakennettu puutalo, on kiinni kivipainon Linnankadun puoleisessa päädyssä. Uudempi, vuonna 1889 valmistunut puutalo sijaitsee Linnankadulla vanhemman puutalon rinnalla, ja sen on suunnitellut arkkitehti Arthur Kajanus.
Yrityshistoria.
Alkuperäinen Turun Kivipaino perustettiin vuonna 1851, kun turkulainen maalarioltermanni, Carl Gustaf Söderstrand sai erioikeudet kivipainon perustamista varten. Söderstrand myi yrityksensä kolmen vuoden kuluttua litografilleen, Julius Schörningille (s. 1827) ja painon nimeksi tuli "Schörnings Litografiska Inrättning". Omistussuhteiden vaihdosten jälkeen "Åbo Stentryckeri Ab" syntyi vuonna 1874. Tämä yritys ajautui konkurssiin 1937 pankin irtisanouduttua sen lainoista, jolloin yhtiön konkurssipesä koneineen ja kiinteistöineen ostettiin uudelle Turun Kivipaino Oy:lle 1938. Turun Kivipaino Oy fuusioitui 1977 helsinkiläiseen Oy Tilgmann Holding Ab:hen.
Painotuotteet.
Painotalon pääartikkeleja olivat mm. kirjat, rasiat, kartonkipainatukset, kääreet, pelikortit sekä mainospainatukset. Kivipaino painoi paljon myös etikettejä etenkin Turun seudun yrityksille. 1900-luvulla painon suurimpia asiakkaita olivat tupakkatehdas Rettig, Jalostaja, makeistehdas Hellas, Marlin mehutehdas, Juseliuksen paitatehdas, Turun Saippua sekä Auran panimo.
1930-luvulla Turun Kivipainon myyntimenestykseksi nousivat posliinisiirtokuvat. Niitä vietiin Ruotsiin Gustavsbergiin ja Rörstrandiin sekä ennen sotia myös Tanskan, Belgian, Hollannin, Ranskan, Tšekkoslovakian ja USA:n tehtaisiin. Suomessa suurin asiakas oli Arabian posliinitehdas.
Turun Kivipainon tuotteita on Turun Linna -korttipakka, jota itävaltalainen perheyritys Piatnik painaa ja myy edelleen. Pelikortit kuuluivat Turun Kivipainon päätuotteisiin vuodesta 1878 alkaen. Kortit painettiin Turussa, mutta niiden piirustukset tilattiin Saksasta, Dondorf-nimiseltä yritykseltä, kunnes Saksan valtio takavarikoi liikkeen ja irtisanoi lisenssisopimuksen. Koska Kivipainon oli löydettävä vaihtoehto saksalaisille kuville, Rainer Baer, Turun Kivipainon valokuvaaja kuvasi Turun linnan maalauksia Vaasa-suvun hallitsijoista. Valokuvat sovitettiin pelikorttien hahmoihin, ja näin klassiset pelikortit syntyivät.
Arnold Tilgmann työskenteli 25-vuotiaana Turun Kivipainossa. Tänä aikana hän suunnitteli muun muassa Sisu-pastillin pakkauksen ja logon, joka on säilynyt samanlaisena 1920-luvulta nykypäivään.
Kalawaon piirikunta

Kalawaon piirikunta (, ) on Yhdysvaltojen Havaijin osavaltiossa sijaitseva piirikunta. Kalaupapan yhteisö sijaitsee piirikunnassa. Piirikunta perustettiin vuonna 1905. Se on pinta-alaltaan pienin ja väkiluvultaan toiseksi pienin Yhdysvaltain piirikunta.
Historia.
Piirikunnan alueella on ollut asutusta ainakin 900 vuotta. Arkeologisten kaivausten perusteella paikalla on sijainnut myös useita havaijilaisia temppeleitä. Kalawaon piirikunta on toiminut leprasiirtolana. Ensimmäiset potilaat nykyisen piirikunnan alueelle tuotiin vuonna 1866. Vuosina 1873–1889 leprasiirtolaa ylläpiti belgialainen lähetyssaarnaaja isä Damien. Vuonna 1980 alueelle perustettiin luonnonpuisto. Vuonna 2009 Barack Obama allekirjoitti lakialoitteen, joka tunnusti leprasiirtolaan muuttaneiden, ja näiden perheiden, tekemät uhraukset sekä pyysi virallisesti anteeksi siirtolan kovia oloja.
Tammikuuhun 2021 asti Kalawao oli viimeinen Yhdysvaltain piirikunta, jossa ei tavattu COVID-19-tautia. Osavaltion viranomaiset olivat jo aiemmin sulkeneet piirikunnan suojellakseen siellä edelleen eläviä lepraa sairastavia asukkaita, joiden keski-ikä oli yli 80 vuotta.
Hallinto ja poliittinen status.
Johtuen piirikunnan historiasta leprasiirtolana, sillä ei ole virallista hallintoa, vaan sitä hoitaa Mauin piirikunta. Piirikunnan seriffin nimittää Havaijin terveysministeriö. Kaikki yli 16-vuotiaat vierailijat tarvitsevat etukäteen haetun luvan alueelle pääsemiseksi.
Väestö.
Piirikunnan väkiluku oli 82 vuoden 2020 väestölaskennan mukaan.
Alueella asuu edelleen joitain sellaisia ihmisiä, jotka määrättiin leprasiirtolaan 1960-luvulla. Kun nämä sitten tulevaisuudessa ovat kuolleet, liittovaltion hallinto on ilmoittanut haluavansa avata alueen muun muassa turismille.
Norfolkin piirikunta

Norfolkin piirikunta () on Yhdysvaltojen Massachusettsin osavaltiossa sijaitseva piirikunta. Sen väkiluku oli 706 775 vuonna 2019. Piirikunnan hallintokeskus on Dedhamin kaupunki. Piirikunta perustettiin vuonna 1793.
Imatran yhteislukio

Imatran yhteislukio on vuonna 1908 perustettu, Etelä-Karjalan Imatralla toimiva yleissivistävä lukio. Vuonna 2018 lukiossa opiskeli 441 lukiolaista.
Imatran yhteislukion yhteydessä toimivat myös lukion aikuislinja, Imatran ja Lappeenrannan yhteinen Etelä-Karjalan IB-lukio sekä yksityinen säätiöpohjainen Itä-Suomen suomalais-venäläisen koulun lukio. Lisäksi lukio tarjoaa kaksoistutkinnon lukiokoulutusta samanaikaisesti Saimaan ammattiopisto Sampossa ammattitutkintoa suorittaville.
Imatran yhteislukio on ollut esillä valtakunnallisissa joukkotiedotusvälineissä esimerkiksi käsiteltäessä koululaisten huumekokeiluja, mediakriittisyyden ja sähköisen viestinnän opetuksen tarvetta, koulun sisäilmaa ja väistötilaan siirtymistä sekä lukiolaisten vanhojenpäivän tanssiaisasujen kierrätystä.
Girls Like

Girls Like on brittiläisräppäri Tinie Tempahin musiikkikappale, jolla vierailee myös ruotsalaislaulaja Zara Larsson. Sen julkaisivat Parlophone ja Warner Records Tempahin kolmannen, Youth-studioalbumin toisena singlenä 26. helmikuuta 2016. Kappaleen ovat sanoittaneet Aleisha Bennett, Zara Larsson sekä Patrick Okogwu ja sen tuotti Nana Rogues. Kappaleen musiikkivideo julkaistiin Larssonin YouTube-kanavalla 17. maaliskuuta 2016. Video kuvattiin Kapkaupungissa sijaitsevassa Woodstockin kaupunginosassa.
"Girls Like" oli kaupallisesti kohtalainen menestys, sen päästyä singlelistan kahdenkymmenen parhaan joukkoon Alankomaissa, Australiassa, Irlannissa, Isossa-Britanniassa, Skotlannissa, Suomessa ja Uudessa-Seelannissa sekä viidenkymmenen parhaan joukkoon Norjassa, Ruotsissa ja Tanskassa. Lisäksi se on myynyt Isossa-Britanniassa kaksinkertaista ja Ruotsissa kolminkertaista platinaa. Tempah ja Larsson ovat esittäneet kappaleen ensimmäisen kerran livenä The Jonathan Ross Showssa 12. huhtikuuta 2016.
C4H8

C4H8 on seuraavien yhdisteiden molekyylikaava:
Matti Korjula

Matti Juhani Korjula (2. elokuuta 1931 Muurla – 23. toukokuuta 2023 Helsinki) oli suomalainen auto- ja liikennetoimittaja ja tietokirjailija. Hän oli "Tekniikan Maailma" -lehden päätoimittajana 1965–1969. Korjula sai vuoden 2018 Auto- ja liikennegaalassa Auto- ja liikennetoimittajien myöntämän elämäntyöpalkinnon.
Korjula kuoli 92-vuotiaana nopeasti edenneeseen sairauteen. Hänet on haudattu Hietaniemen hautausmaalle.
This One’s for You (David Guettan kappale)

This One’s for You on ranskalaisen DJ-tuottajan David Guettan musiikkikappale, jolla vierailee myös ruotsalaislaulaja Zara Larsson. Sen julkaisivat Parlophone ja Epic Records digitaalisesti ladattavana singlenä 13. toukokuuta 2016 ja se toteutettiin vuoden 2016 jalkapallon Euroopan-mestaruuskilpailujen viralliseksi tunnuskappaleeksi. Kappaleen ovat sanoittaneet Guetta, Giorgio Tuinfort, Nick van de Wall, Ester Dean ja Thomas Troelsen, joista kolme ensimmäistä myös tuottivat sen. Kappaleen musiikkivideon ohjasi Hannah Lux Davis ja se julkaistiin Guettan YouTube-kanavalla 10. kesäkuuta 2016.
"This One’s for You" oli kaupallisesti kansainvälinen menestys, sen päästyä singlelistan kärkeen Portugalissa, Ranskassa, Saksassa ja Sveitsissä sekä viiden parhaan joukkoon Belgiassa (Vallonia), Israelissa, Itävallassa, Norjassa, Ruotsissa, Sloveniassa ja Unkarissa.
Sirpa Ihanus

Sirpa Hannele Ihanus (s. 9. tammikuuta 1959 Tuupovaara) on suomalainen kuvanveistäjä, joka on asunut ja työskennellyt Unkarissa vuodesta 1985.
Ain’t My Fault

Ain’t My Fault on ruotsalaislaulaja Zara Larssonin musiikkikappale. Sen julkaisivat TEN Music Group, Epic Records ja Sony Music hänen toisen, "So Good" -studioalbumin kolmantena singlenä 2. syyskuuta 2016. Kappaleen ovat sanoittaneet Larsson, MNEK ja Markus Sepehrmanesh, joista MNEK myös tuotti sen Mike Spencerin kanssa. Kappaleen musiikkivideon ohjasi Emil Nava, ja se julkaistiin Larssonin vevo-kanavalla 30. syyskuuta 2016. Videolla nähdään Larsson tanssimassa tyttöystäviensä kanssa.
”Ain’t My Fault” oli kaupallisesti kohtalainen menestys. Se pääsi singlelistan kahdenkymmenen parhaan joukkoon Australiassa, Irlannissa, Isossa-Britanniassa, Itävallassa, Libanonissa, Norjassa, Romaniassa, Saksassa, Skotlannissa, Slovakiassa, Suomessa, Tanskassa ja Uudessa-Seelannissa. Lisäksi se on myynyt Australiassa kaksinkertaista ja Ruotsissa kolminkertaista platinaa. Larsson on esittänyt kappaleen muun muassa BBC Radio 1:n Live Loungessa 20. syyskuuta 2016 ja Capitalin vuoden 2017 Summertime Ball -minifestivaalilla 10. kesäkuuta 2017.
Game of Games Suomi

 
Game of Games Suomi on marraskuussa 2021 alkanut suomalainen viihteellinen kilpailuohjelma MTV3-kanavalla. Ohjelma perustuu yhdysvaltalaiseen "Ellen's Game of Games" -formaattiin, joka sai alkunsa kilpailuosuutena "The Ellen DeGeneres Show" -keskusteluohjelmassa. Joka jaksossa eri kilpailijat kisaavat erilaisissa peleissä, joista yksi kilpailija kussakin jaksossa pääsee finaaliin ja voi voittaa tuhansia euroja. 
Puolitoista-tuntisen ohjelman juontaa näyttelijäkaksikko Aku Hirviniemi ja Janne Kataja. Ohjelman pääpalkintona on 20 000 €.
Ohjelman kulku.
Joka jaksossa kymmeniä kilpailijoita kutsutaan pelaamaan tietyissä pääpeleissä, jotka vaativat paineensietokykyä, tietämystä, ja/tai hahmotuskykyä. Näistä pääpeleistä tietty määrä pääsee seuraaville kierroksille. Jakson lopussa vain yksi kilpailija voi voittaa pääpotin, 20 000 €.
Ensimmäinen kierros.
Jokaisessa jaksossa kilpailijat haastavat toisensa mm. päättelykykyä ja paineensietokykyä vaativissa hauskoissa peleissä. Vaihtelevissa kuuden pelin sarjoissa tietyistä määristä kilpailijoita yksi jokaisesta pelistä pääsee jatkamaan finaaleihin. Tässä lueteltuna ensimmäisen kierroksen pelit:
Toinen kierros: "Sokkotuolit".
Tällä kierroksella pääpeleistä jatkoon päässeiden kilpailijoiden silmät sidotaan ja heidän pitää tanssia musiikin tahdissa. Musiikin loputtua heidän pitää alkaa etsiä lattiasta nousevia penkkejä. Viimeinen kilpailija, joka löytää istumapaikan, tippuu kilpailusta, kun muut jatkavat.
Kolmas kierros: "Tiedä tai tipu".
Tällä kierroksella aiemmilta kierroksilta jatkoon päässeet kilpailijat kisaavat toisiaan vastaan. Heiltä kysytään vuorotellen kysymyksiä. Jos kilpailija vastaa oikein, hän jatkaa, mutta jos hän vastaa väärin, hänet tiputetaan studion alapuolelle. Jäljelle jäänyt kilpailija jatkaa finaalikierrokselle.
Finaali: "Julkkisruletti".
Semifinaalikierroksesta selvinnyt kilpailija kisaa aikaa vastaan finaalikierroksella. Hänelle näytetään julkisuuden henkilöjen kuvia, jotka hänen täytyy tunnistaa 30 sekunnin aikarajan puitteissa. Jokaisesta oikeasta vastauksesta kilpailijan voittopotti kertyy. Jos kilpailija saa kaikki oikein ajan sisällä, on hän voittanut pääpotin, 20 000 €.
I Would Like

I Would Like on ruotsalaislaulajan Zara Larssonin musiikkikappale. Sen julkaisivat TEN Music Group, Epic Records ja Sony Music Entertainment Larssonin toisen, So Good-studioalbumin neljäntenä singlenä 11. marraskuuta 2016. Kappaleen ovat sanoittaneet Larsson, James Abrahart, Alexander Izquierdo, Marcus Lomax, Stefan Johnson, Jordan Johnson, Karen Chin, Oliver Peterhof sekä Anthony Kelly ja sen tuottivat The Monsters &amp; Strangerz sekä German. Kappaleen lyriikkavideo julkaistiin Larssonin YouTube-kanavalla 2. joulukuuta 2016.
"I Would Like" oli kaupallisesti kohtalainen menestys, sen päästyä singlelistan kahdenkymmenen parhaan joukkoon Australiassa, Irlannissa, Isossa-Britanniassa, Libanonissa, Ruotsissa, Skotlannissa ja Uudessa-Seelannissa. Kappale on myynyt Isossa-Britanniassa, Kanadassa sekä Ruotsissa yksinkertaista ja Australiassa kaksinkertaista platinaa.
Essexin piirikunta (Massachusetts)

Essexin piirikunta () on Yhdysvaltojen Massachusettsin osavaltiossa sijaitseva piirikunta. Sen väkiluku oli 789 034 vuonna 2019. Piirikunnan hallintokeskukset ovat Lawrencen ja Salemin kaupungit. Piirikunta perustettiin vuonna 1643.
So Good (Zara Larssonin kappale)

So Good on ruotsalaislaulajan Zara Larssonin musiikkikappale, jolla vierailee myös yhdysvaltalaisräppäri Ty Dolla Sign. Sen julkaisivat TEN Music Group, Epic Records ja Sony Music Entertainment Larssonin toisen, kappaleen nimeä kantavan studioalbumin viidentenä singlenä 27. tammikuuta 2017. Kappaleen ovat sanoittaneet Charlie Puth, Jacob Kasher Hindlin, Gamal Lewis ja Danny Schofield, joista Puth sekä Schofield myös tuottivat sen. Kappaleen musiikkivideon ohjasi Sarah McColgan ja se julkaistiin Larssonin vevo-kanavalla 3. helmikuuta 2017.
"So Good" oli kaupallisesti kohtalainen menestys, sen päästyä singlelistan viidenkymmenen parhaan joukkoon Isossa-Britanniassa, Norjassa, Ruotsissa, Skotlannissa, ja Tanskassa. Larsson ja Ty Dolla Sign ovat esittäneet kappaleen ensimmäisen kerran livenä The Ellen DeGeneres Showssa 7. helmikuuta 2017. Sen jälkeen he ovat esittäneet sen muun muassa The Wendy Williams Showssa 23. maaliskuuta 2017.
Lochyjoki

Lochyjoki on suuren lohkovajoaman suuntaisesti virtaava joki Loch Lochyn ja Loch Linnhen välillä Skotlannin Ylämailla. Se laskee Loch Linnheen Fort Williamin kaupungin kohdalla. Joki on noin 15 kilometrin pituinen.
Lochyjoki on hyvä lohijoki. Siinä ui paikallisen kalanhoitoyhdistyksen mukaan keskimäärin isompia lohia kuin muissa Skotlannin joissa.
How to Be Lonely

How to Be Lonely on brittiläislaulajan Rita Oran musiikkikappale. Sen julkaisi Atlantic Records digitaalisesti ladattavana singlenä 13. maaliskuuta 2020. Kappaleen ovat sanoittaneet Lewis Capaldi, Rycroft sekä Thomas Mann, joista viimeisin myös tuotti sen Lostboyn ja aboutagirlin kanssa. Sanoiltaan kappale kertoo "epävarmuuksien kanssa taistelemisesta". Kappaleen musiikkivideon ohjasi Dave Meyers ja se julkaistiin Oran YouTube-kanavalla 27. maaliskuuta 2020.
"How to Be Lonely" oli kaupallisesti kohtalainen menestys, sen päästyä singlelistan viidenkymmenen parhaan joukkoon Alankomaissa, Latviassa, Skotlannissa ja Uudessa-Seelannissa. Ora esitti kappaleen ensimmäisen kerran livenä BBC:n vuoden 2020 Sport Relief teletoonissa singlen julkaisupäivänä.
Raško Katić

Raško Katić (, s. 8. joulukuuta 1980 Kragujevac, Serbian ST, Jugoslavia) on serbialainen koripalloilija.
Ura.
Sentterinä pelaava Katić on pelannut kotimaansa lisäksi muun muassa Saksassa, Espanjassa ja Belgiassa ja eurooppalaisissa seurajoukkuekilpailuissa kuten Mestarien liigassa kaudella 2016–2017. Katić voitti muun muassa Serbian mestaruuden vuosina 2011 ja 2012, Serbian cup-mestaruuden vuosina 2011, 2012, 2013 ja 2014, Belgian mestaruuden vuosina 2016 ja 2017 ja Belgian cup-mestaruuden vuosina 2016 ja 2017.
Katić edusti myös Serbian miesten maajoukkuetta, jonka kokoonpanossa hän saavutti MM-hopeaa Espanja 2014 ja sijoittui seitsemänneksi Slovenian EM-kilpailuissa 2013.
Bristolin piirikunta (Massachusetts)

Bristolin piirikunta () on Yhdysvaltojen Massachusettsin osavaltiossa sijaitseva piirikunta. Sen väkiluku oli 565 217 vuonna 2019. Piirikunnan hallintokeskus on Tauntonin kaupunki. Piirikunta perustettiin 2. kesäkuuta 1685.
Bani Suwaif

Bani Suwaif, myös: Beni Suef, on kaupunki Egyptissä Niilin varrella. Sen asukasluku oli 193 048 vuonna 2006.
Maantiede.
Bani Suwaif sijaitsee Egyptissä Niilin länsirannalla noin 75 kilometriä Kairon kaupungista etelään. Bani Suwaif on myös sen mukaan nimetyn kuvernoraatin hallinnollinen keskus. 
Historia.
Jonkin matkan päässä nykyisestä kaupungista länteen sijaitsee muinaisen Egyptin 9. ja 10. dynastian aikana Ala- ja Keski-Egyptin hallitsijoiden pääkaupunkina toiminut Herakleopolis. 22. dynastian perusti kaupunkiin muuttanut suku, joka lopulta yhdisti koko Egyptin valtansa alle. Herakleopolis menetti sittemmin merkityksensä poliittisena keskuksena.
Herakleopolis eli myöhempi Ihnasiyat al-Madinah ei kadonnut kokonaan, vaan se oli edelleen huomattava alueellinen keskus. Bani Suwaif oli pitkään sen varjossa. Joidenkin historiallisten lähteiden mukaan kaupungin vanha nimi oli "Binum-suwayh", josta nykyinen nimi on mahdollisesti johdettu. Merkittävämpään asemaan kaupunki nousi vasta 1800-luvun alussa Egyptin hallitsija Muhammad Alin kaudella. Tuolloin Egypti jaettiin maakuntiin ("mudiriyya") ja kaupungista tuli yhden maakunnan hallinnollinen keskus.
Talous ja liikenne.
Bani Suwaif on omalla alueellaan huomattava maatalouden ja kaupan keskus. Kaupungissa on jonkin verran teollisuutta, joka liittyy lähinnä maatalouden tuotantoon. Kaupungissa valmistetaan esimerkiksi jauhoa ja puuvillaa.
Kaupunki on Niilin vartta seurailevan rautatien varrella. Rautatien haara yhdistää sen myös Faijumin keitaan suuntaan. Yhteys on myös Punaisenmeren rannikon koptilaisille luostareille.
Väestö.
Vuonna 2006 Bani Suwaifin asukasluku oli 193 048.
Andersonin piirikunta (Texas)

 
Andersonin piirikunta () on Yhdysvaltojen Texasin osavaltiossa sijaitseva piirikunta. Sen väkiluku oli 57 735 vuonna 2019. Piirikunnan hallintokeskus ja väkiluvultaan suurin kunta on Palestinen kaupunki. Piirikunta perustettiin 24. maaliskuuta 1846.
Astro Blaster

Astro Blaster on Segan vuonna 1981 kehittämä ja julkaisema pystysuoraan liikkuva shoot ’em up-tyylinen arcade-peli. Peli sisältää syntentisoitua puhetta. Pelaajan täytyy vahtia, että polttoaine ei lopu ja pelaajan täytyy myös varoa, ettei aseet ylikuumene liiasta ampumisesta. Vihollisilla on erilaisia liikkumistekniikoita. Pelin vanhimpia versioita kritisoitiin siitä, että ammukset ylikuumenevat liian nopeasti. Cyaanin väriset kabineteissa on vaikeampi versio peleistä ja sinisissä helpompi versio, tätä ei tosin ole varmistettu.
Betty

Betty on naisen etunimi. Se on Elisabet-nimen englantilainen ja pohjoismainen lyhentymä.
Digi- ja väestötietoviraston mukaan Betty on vuoteen 2020 mennessä ollut Suomessa virallisena etunimenä 749 naisella. Bettyllä ei kuitenkaan ole suomalaista, suomenruotsalaista eikä ortodoksista nimipäivää.
Koirien nimipäiväluettelossa Bettyn nimipäivä on 19. marraskuuta.
Dukesin piirikunta

Dukesin piirikunta () on Yhdysvaltojen Massachusettsin osavaltiossa sijaitseva piirikunta. Sen väkiluku oli 17 332 vuonna 2019. Piirikunnan hallintokeskus on Edgartownin kaupunki. Piirikunta perustettiin vuonna 1695. Martha’s Vineyard -saari sijaitsee piirikunnassa.
Kim Go-eun

Kim Go-eun (; s. 2. heinäkuuta 1991) on eteläkorealainen näyttelijä. Hän on näytellyt muun muassa televisiosarjoissa "Cheese in the Trap" (2016), ' (2016) ja ' (2020).
Farafra

Farafra on keidas ja kaupunki Egyptin puolella Libyan aavikoa.
Maantiede.
Farafra sijaitsee Egyptin Libyan aavikolla. Noin 160 kilometriä Farafrasta koilliseen tai pohjoiseen sijaitsee Baharijjan keidas ja Dakhla sijaitsee noin 170 kilometriä lounaaseen. Farafra on myös suunnilleen puolivälissä matkalla Libyan vastaiselta rajalta Niilille. Farafra on myös keitaalla sijaitsevan pikkukaupungin nimi. Paikka sijaitsee tasangolla noin 70–90 metrin korkeudella merenpinnasta. Osaa alueesta peittävät hiekkadyynit. Laaksoa reunustaa ylänköalue noin 300 metrin korkeudella merenpinnasta. 
Historia.
Farafra ja Libyan aavikon muut keitaat ovat olleet merkityksellisiä pieninä viljelyalueina, mutta myös Saharan kauppareittien hallinnan kannalta. Farafra tunnettiin muinaisen Egyptin aikana härkien maana. Kreikkalaiset ja roomalaiset tunsivat sen nimellä "Trinytheos". Al-Bakri mainitsee seudulla olleen tärkeitä kaivoksia ja sen asukkaiden olleen kopteja. Seutu kärsi sittemmin huomattavasti beduiinien hyökkäyksistä. 1860-luvulla alueen valtasivat Libyan puolella vaikuttaneet senusit. Alueen nykyiset asukkaat ovat pääosin muslimeja.
Barilius pakistanicus

Barilius pakistanicus on seeprakalojen (Danionidae) heimoon kuuluva makean veden kalalaji. Se voi kasvaa korkeintaan kymmenen senttimetrin mittaiseksi ja painaa korkeintaan noin yhdeksän grammaa. Lajia tavataan ainoastaan Pakistanista.
Barilius profundus

Barilius profundus on seeprakalojen (Danionidae) heimoon kuuluva makean veden kalalaji. Sen kuvasivat tieteelle Mayanglambam Dishma ja Waikhom Vishwanath vuonna 2012.
Laji kasvaa yleensä korkeintaan 7,1 senttimetrin mittaiseksi. Koiraat ovat naaraita kookkaampia. Lajia tavataan ainoastaan Intiasta.
Barilius chatricensis

Barilius chatricensis on seeprakalojen (Danionidae) heimoon kuuluva makean veden kalalaji. Sen kuvasivat tieteelle Keishing Selim ja Waikhom Vishwanath vuonna 2002.
Laji kasvaa yleensä korkeintaan 8,6 senttimetrin mittaiseksi. Koiraat ovat naaraita kookkaampia. Lajia tavataan ainoastaan Intiasta. Kansainvälinen luonnonsuojeluliitto IUCN on luokitellut lajin vaarantuneeksi.
Barilius ngawa

Barilius ngawa on seeprakalojen (Danionidae) heimoon kuuluva makean veden kalalaji.
"Barilius ngawa" kasvaa yleensä korkeintaan 9,7 senttimetrin mittaiseksi. Koiraat ovat naaraita kookkaampia. Lajia tavataan ainoastaan Intiasta. Kansainvälinen luonnonsuojeluliitto IUCN on luokitellut lajin vaarantuneeksi.
Vaskikarppinen

Vaskikarppinen ("Amblypharyngodon mola") on seeprakalojen heimoon (Danionidae) kuuluva eteläaasialainen kalalaji. Se on sukunsa "Amblypharyngodon" tyyppilaji. 
Vaskikarppinen on makean veden kala, joka voi kasvaa enintään 20 senttimetrin mittaiseksi. Sen ruumis on pitkänomainen ja voimakkaasti litistynyt. Suomut ovat hyvin pieniä ja niitä on kalan kylkiviivassa 66 kappaletta rivissä. Silmät ovat suhteellisen suuret. Alaleuka on huomattavasti yläleukaa pidempi. Vatsa on pyöreä. Vaskikarppista tavataan Indusjoen valuma-alueella Intian, Nepalin, Pakistanin ja Bangladeshin valtioissa. Vahvistamattomia havaintoja lajista on myös Chindwin-joen valuma-alueelta Koillis-Intiasta ja Myanmarista.. Se saavuttaa sukukypsyyden noin kuuden senttimetrin mittaisena. Intiassa Länsi-Bengalin osavaltiossa on tutkimuksessa havaittu vaskikarppisen sukupuolten määräsuhteen olevan koiraille noin 1:3. 
Vaskikarppinen on tärkeä ruokakala Intian niemimaan alueella. Maailman ruokapalkinnon (2021) voittanut Shakuntala Thilsted havaitsi Bangladeshissa ja Tanskassa tekemissään tutkimuksissa kalan sisältävän erityisen runsaasti A-vitamiinia. Koska vitamiini on tärkeä esimerkiksi näön kehitykselle, hän kannusti äitejä ja pieniä lapsia syömään näitä pikkukaloja.
Barilius dimorphicus

Barilius dimorphicus on seeprakalojen (Danionidae) heimoon kuuluva makean veden kalalaji. Sen kuvasivat tieteelle Raj Tilak ja Akhlaq Husain vuonna 1990.
Laji kasvaa yleensä korkeintaan 18,5 senttimetrin mittaiseksi. Koiraat ovat naaraita kookkaampia. Lajia tavataan ainoastaan Intiasta. Kansainvälinen luonnonsuojeluliitto IUCN on luokitellut lajin vaarantuneeksi.
Enontekiön Erälukio

Enontekiön Erälukio (pohjoissaameksi "Eanodaga Duottarlogahat") eli Enontekiön lukio on Enontekiön kunnan Hetan kirkonkylän koulukeskuksessa toimiva lukio. Se on opiskelijamäärältään Suomen pienimpiä; lukuvuoden 2021–2022 alussa lukiossa oli vain 20 opiskelijaa. Lukion kanssa samassa koulukeskuksessa toimivat Hetan yhtenäinen peruskoulu (luokka-asteet 0–9) ja Enontekiön pääkirjasto. 
Enontekiön Erälukion pääopetuskieli on suomi. Tässä saamelaisten kotiseutualueella sijaitsevassa lukiossa äidinkielen ja kirjallisuuden opetusta annetaan osalle oppilaista myös pohjoissaamen kielellä. Lukion oppilaat saavat koulusta ilmaiseksi käyttöönsä kannettavan tietokoneen ja ensimmäisen lukuvuoden oppikirjat.
Enontekiön Erälukio on pärjännyt useassa oppilaiden osaamisen kehittymistä mittaavassa lukiovertailuissa hyvin. Koulu sijoittui STT:n kevään 2020 lukiovertailussa ensimmäiseksi Suomen pienten, alle 50 ylioppilaskokelaan lukioiden ryhmässä. Tulos perustui neljän keväällä 2020 valmistuneen ylioppilaan opintomenestykseen. Osaltaan tulos kuvastaa lukio-opetuksen hyvää tasoa. Tässä lukiovertailussa mitataan osaamisen kehittymistä tarkastelemalla oppilaiden ylioppilastutkinnon arvosanoja verrattuna lukion sisäänpääsykeskiarvoihin kolme vuotta aiemmin. Verrattaessa Enontekiön Erälukiosta valmistuneiden ylioppilasarvosanoja absoluuttisella asteikolla on lukio sijoittunut useana vuonna valtakunnallisesti maan keskiarvotason tuntumaan.
Vuonna 2015 Enontekiön Erälukio sijoittui kansallisessa ylioppilaskirjoitusmenestystä arvioivassa lukiovertailussa Suomen parhaiten menestyneeksi lukioksi. Neljän pakollisen aineen yhteenlaskettujen pisteiden keskiarvo oppilasta kohden oli Enontekiön Erälukiossa 25, kun taas toisen sijan saaneen Etelä-Tapiolan lukion pisteiden keskiarvo oli 24,24. Sijoituksen taustalla on se, että Enontekiön erälukiosta valmistui tuolloin vain yksi ylioppilas, kun taas Etelä-Tapiolan lukiosta valmistuneiden ylioppilaiden määrä oli 113.
Girga

Girga on kaupunki Ylä-Egyptissä Niilin varrella. Sen asukasluku oli vuonna 2006 102 597.
Maantiede.
Girga sijaitsee Ylä-Egyptissä Niilin länsirannalla. Alue kuuluu Sohagin kuvernoraattiin.
Historia.
Nykyinen Girga on mahdollisesti sama paikka, kuin jo muinaisen Egyptin kaudella mainittu Thinis ("This", "Tny"). Thinis tunnettiin etenkin Egyptin yhdistäneen 1. dynastian kotikaupunkina. Muinainen Abydos sijaitsee nykyisen kaupungin Niilin vastarannan puolella. Kaupungin nykyinen nimi on saatettu johtaa koptilaisesta Mar Girgisin eli Pyhän Yrjön luostarista.
1300-luvulla Girgasta tuli Ylä-Egyptissä vaikuttaneen Hawwarah-heimon keskus. Hawwaraht olivat arabialaistunut berberiheimo. Girgasta käsin he hallitsivat Ylä-Egyptiä lähes kahden vuosisadan ajan. Heidät kukistettiin ja alue alistettiin Egyptin keskusvallalle vasta vuonna 1576. 
Girgaa hallitsivat sittemmin mamelukkien yläluokkaan kuuluneet kuvernöörit, joille tyypillinen tapa oli sekaantua pääkaupunki Kairon valtakamppailuihin. Girga muodosti oman hallinnollisen alueensa ("kashiflik"). Seutu tunnettiin viljelyksistään ja viljaa vietiin Mekkaan ja Medinaan. 1800-luvun alkupuoliskolla hallinneen Muhammad Alin hallinnollisten uudistusten aikana entinen Girgan alue liitettiin toiseen suurempaan hallintoalueeseen, jonka pääkaupungiksi Girgan ohi tuli vuonna 1859 Sohag.
Talous.
Girgaa ympäröivällä maaseudulla tuotetaan esimerkiksi puuvillaa, taateleja, viljaa ja sokeriruokoa. Kaupungissa on maatalouden tuotteisiin liittyvää puuvillateollisuutta ja sokerinjalostamo.
Väestö.
Girgan asukasluku oli vuonna 2006 yhteensä 102 597. Kaupungissa on koptilainen vähemmistö ja hieman sen ulkopuolella on katolinen luostari.
Pillowtalk

Pillowtalk on brittiläisen laulajan-lauluntekijän Zayn Malikin soolouran ensimmäinen single. Sen julkaisi RCA Records hänen soolouran ensimmäisen, Mind of Mine-studioalbumin ensimmäisenä singlenä 29. tammikuuta 2016. Kappaleen ovat sanoittaneet Malik, Anthony Hannides, Michael Hannides, Joe Garrett, sekä sen tuottaja Levi Lennox. Kappaleen musiikkivideon ohjasi Bouha Kazmi ja se julkaistiin Zaynen YouTube-kanavalla singlen julkaisupäivänä. Videolla nähdään Zaynen lisäksi myös hänen tyttöystävänsä Gigi Hadid.
"Pillowtalk" oli kaupallisesti valtava menestys, sen päästyä singlelistan kärkeen kolmessatoista eri valtiossa kuten Australiassa, Irlannissa, Portugalissa, Ruotsissa, Slovakiassa ja Yhdysvalloissa. Kappale on myynyt Australiassa sekä Kanadassa nelinkertaista ja Yhdysvalloissa viisinkertaista platinaa.
Kardinaalikalat

Kardinaalikalat (Tanichthyidae) on itäaasialainen särkikalojen heimo, johon kuuluu vain yksi suku Tanichthys ja siinä 12 lajia. Ne elävät virtavesissä Vietnamissa ja Etelä-Kiinassa.
Pientä laittoa

Pientä laittoa on suomalainen 8-osainen draamasarja, jonka pääosissa näyttelevät Juho Milonoff, Santtu Karvonen ja Noora Peltokukka. Sarjan on käsikirjoittanut Kaisa Pylkkänen ja sen on ohjannut Lauri Nurkse. Sarjan kaikki jaksot julkaistiin Yle Areenassa 6. lokakuuta 2019 ja samana päivänä sen esittäminen alkoi Yle TV1:llä.
Sarjan alussa Sodankylässä upseerina työskentelevä Teppo (es. Juho Milonoff) saa aivoverenvuodon, jonka myötä hän joutuu muuttamaan Helsinkiin kuntoutuakseen. Helsingissä Teppo tutustuu muun muassa Askoon (es. Santtu Karvonen), jonka kanssa alkaa avustamaan lähiseudun asukkaita mitä erilaisimmissa kotitöissä.
Rasboroides

Rasboroides on seeprakalojen (Danionidae) heimoon kuuluva yksinomaan Aasiasta tavattava kalasuku, johon luetaan seuraavat neljä lajia:
Thryssocypris

Thryssocypris on seeprakalojen (Danionidae) heimoon kuuluva yksinomaan Aasiasta tavattava kalasuku, johon luetaan seuraavat neljä lajia:
Cynoglossinae

Cynoglossinae on kielikampeloiden (Cynoglossidae) heimoon kuuluva alaheimo. Siihen kuuluu kaksi sukua; "Cynoglossus" ja "Paraplagusia".
I Don’t Wanna Live Forever

I Don’t Wanna Live Forever, tunnettu myös nimellä ”I Don't Wanna Live Forever (Fifty Shades Darker)”, on brittilaulaja Zaynin ja yhdysvaltalaislaulaja Taylor Swiftin kappale vuodelta 2016. Sen julkaisi Republic Records. Kappaleen ovat säveltäneet Swift, Jack Antonoff ja Sam Dew. Antonoff toimi myös kappaleen tuottajana. 
”I Don’t Wanna Live Forever” esiintyy elokuvassa "Fifty Shades Darker" ja julkaistiin sen soundtrack-albumin ensimmäisenä singlenä 9. joulukuuta 2016. Kappaleesta tuli kaupallinen menestys. Se nousi Yhdysvaltain Billboard Hot 100 -listan sijalle 2 ja Britannian singlelistan sijalle 5. Suomessa kappale pääsi listasijalle 7.
Kappaleen musiikkivideon ohjasi Grant Singer. Se julkaistiin 27. tammikuuta 2017.
Tyyli ja sanoitukset.
”I Don’t Wanna Live Forever” on lajityypiltään elektro-R&amp;B:tä. Kappale on romanttinen balladi. Sanoitukset kertovat rakkaudesta, myrskyisästä parisuhteesta ja erosta. Ongelmista huolimatta kumpikaan ei halua olla erossa toisesta.
Vastaanotto.
”I Don’t Wanna Live Forever” sai pääosin positiivisen vastaanoton musiikkikriitikoilta. Kriitikot kehuivat muun muassa Zaynin ja Swiftin laulusuoritusta. Kappale voitti parhaan yhteistyökappaleen palkinnon MTV Video Music Awards -gaalassa vuonna 2017. Vuonna 2018 se palkittiin BMI Awards -gaalassa.
Kappale oli myös kaupallinen menestys. Se nousi listoille kymmenissä eri maissa. Yhdysvalloissa kappale nousi Billboard Hot 100 -listan kakkossijalle. Isossa-Britanniassa kappale oli listasijalla 5. Kappale nousi listaykköseksi Ruotsissa. 
Suomessa kappale oli singlelistan sijalla 7. Latauslistalla ja radiosoittolistalla se pääsi parhaimmillaan kakkossijalle. Single on myynyt timanttilevyn verran Brasiliassa, Ranskassa ja Puolassa.
Live-esitykset.
Zayn julkaisi studiossa kuvatun liveversion YouTube-kanavallaan helmikuussa 2017. Videolla hän esittää kappaleen akustisesti soolona.
Taylor Swift lauloi kappaleen ensimmäisen kerran "Super Saturday Night" -konsertissa Houstonissa maaliskuussa 2017. Hän on sittemmin esittänyt sen soolona muutamissa muissa konserteissa. Vuonna 2024 hän esitti sen "The Eras Tour" -kiertueella mash-upina kappaleen ”Dress” kanssa Singaporessa ja kappaleen ”Mine” kanssa Torontossa. 
Meksikolainen laulaja Sofía Reyes ja yhdysvaltalainen laulaja-näyttelijä Kendall Schmidt esittivät kappaleen konsertissa Buenos Airesissa huhtikuussa 2017. Konsertti oli osa Reyesin "Louder" -kiertuetta.
Mitsubishi L200

Mitsubishi L200 on Mitsubishi Motorsin vuodesta 1978 lähtien valmistama lava-automalli. Kotimaassaan Japanissa malli tunnettiin aluksi Mitsubishi Forte -nimisenä, mutta vuonna 1991 nimeksi vaihtui Mitsubishi Strada. Autolla on eri markkinoilla ollut useita eri mallinimiä, ja sitä on myyty myös Chrysler-, Dodge- ja Ram-merkkisenä.
Mitsubishi L200 I (1978–1986).
Ensimmäisen sukupolven L200 esiteltiin Japanissa vuonna 1978 Mitsubishi Forte -nimisenä. Yhdysvalloissa mallia myytiin Mitsubishin yhteistyökumppani Chrysler Corporationin kautta Dodge Ram 50- ja Plymouth Arrow Truck -nimillä.
Mitsubishi L200 II (1986–1996).
Toisen sukupolven L200 esiteltiin vuonna 1986, mutta sitä ei myyty Japanin markkinoilla ennen vuotta 1991, jolloin se esiteltiin Mitsubishi Strada -nimisenä. Australiassa mallin nimeksi tuli Mitsubishi Triton, Etelä-Afrikassa sitä puolestaan myytiin Mitsubishi Coltina ja Thaimaassa Cyclonena.
Mitsubishi L200 III (1996–2006).
Kolmannen sukupolven L200 esiteltiin vuonna 1996. Portugalissa sitä myytiin nimellä Mitsubishi Strakar. Malliin perustuu myös katumaasturimalli Mitsubishi Pajero Sport. 
Mitsubishi L200 IV (2005–2014).
Neljännen sukupolven L200 esiteltiin vuonna 2005. Indonesiassa sen nimenä oli Mitsubishi Strada Triton ja Israelissa Mitsubishi Hunter. Autosta oli jälleen saatavana katumaasturiversio Mitsubishi Pajero Sport. 
Mitsubishi L200 V (2014–).
Viidennen sukupolven L200 esiteltiin vuonna 2014. Euroopassa sitä on myyty Mitsubishi-merkkisen version lisäksi myös Fiat Fullback -nimellä, sekä Etelä-Amerikassa ja Lähi-idässä Ram 1200 -nimisenä. Malliin perustuu jälleen katumaasturi Mitsubishi Pajero Sport.
Vuoden 2018 loppupuolella keulan ilmettä uudistettiin samanlaiseksi kuin uudemmissa Mitsubishi-malleissa, kuten Eclipse Crossissa. Myös takapuskuriin ja -valoihin tehtiin muutoksia.
Still Got Time

Still Got Time on brittiläisen laulajan-lauluntekijän Zayn Malikin musiikkikappale, jolla vierailee myös kanadalaisräppäri PartyNextDoor. Sen julkaisi RCA Records digitaalisesti ladattavana singlenä 24. maaliskuuta 2017. Kappaleen ovat sanoittaneet Malik, PartyNextDoor, sekä sen tuottajat Shane Lindstrom ja Adam Feeney. Kappaleen musiikkivideon ohjasi Calmatic ja se julkaistiin 21. huhtikuuta 2017.
"Still Got Time" oli kaupallisesti kohtalainen menestys, sen päästyä singlelistan viidenkymmenen parhaan joukkoon kuudessatoista eri valtiossa kuten Irlannissa, Isossa-Britanniassa, Itävallassa, Portugalissa, Sveitsissä ja Unkarissa. Lisäksi kappale on myynyt Australiassa ja Kanadassa platinaa.
Dusk Till Dawn

Dusk Till Dawn on brittiläislaulajan Zayn Malikin musiikkikappale, jolla vierailee myös australialainen laulaja-lauluntekijä Sia. Sen julkaisi RCA Records digitaalisesti ladattavana singlenä 8. syyskuuta 2017. Kappaleen ovat sanoittaneet Malik, Sia, Alex Oriet, David Phelan, sekä sen tuottaja Greg Kurstin. Kappaleen musiikkivideon ohjasi Marc Webb ja se julkaistiin singlen julkaisupäivänä. Videolla esiintyy Zaynin lisäksi amerikanbrittiläinen näyttelijä Jemima Kirke. Kappaletta käytettiin vuonna 2017 ensi-iltansa saaneen elokuvan "The Mountain Between Us" virallisessa trailerissa.
"Dusk Till Dawn" oli kaupallisesti kansainvälinen menestys, sen päästyä singlelistan kärkeen Itävallassa, Kreikassa, Malesiassa, Sveitsissä ja Tšekissä sekä kymmenen parhaan joukkoon yli kahdessakymmenessä maassa kuten Australiassa, Irlannissa, Italiassa, Kanadassa, Norjassa ja Suomessa.
Free Me (Sian kappale)

Free Me on australialaislaulajan Sian musiikkikappale. Sen julkaisi Monkey Puzzle Music digitaalisesti ladattavana singlenä 9. kesäkuuta 2017. Kappaleen ovat sanoittaneet Sia, Lucian Piane, sekä sen tuottaja Oliver Kraus. Kappaleesta saadut tuotot menevät AIDSin eliminoimiseen liittyviin toimenpiteisiin.
Kappaleen musiikkivideon ohjasi Blake Martin ja se julkaistiin Sian YouTube-kanavalla singlen julkaisupäivänä. Videon pääroolissa nähdään Zoe Saldana ja sillä esiintyy ääniroolissa myös Julianne Moore. "Free Me" oli kaupallisesti huono menestys, sen päästyä listoille ainoastaan Ranskassa ja Uudessa-Seelannissa.
Meant to Be (Bebe Rexhan kappale)

Meant to Be on yhdysvaltalaislaulajan Bebe Rexhan musiikkikappale, jolla vierailee myös yhdysvaltalainen countrymusiikkiduo Florida Georgia Line. Sen julkaisi Warner Records Rexhan kolmannen, EP:n toisena sekä hänen Expectations-debyyttistudioalbuminsa ensimmäisenä singlenä 24. lokakuuta 2017. Kappaleen ovat sanoittaneet Rexha, Tyler Hubbard, Josh Miller ja David Garcia, joista viimeisin myös tuotti sen Wilshiren kanssa. Kappaleen musiikkivideon ohjasi Sophie Muller ja se julkaistiin vuorokausi ennen singlejulkaisua. Video kuvattiin New Mexicon Albuquerquessa.
"Meant to Be" oli kaupallisesti kansainvälinen menestys, sen päästyä singlelistan viiden parhaan joukkoon Australiassa, Norjassa, Skotlannissa, Uudessa-Seelannissa ja Yhdysvalloissa sekä kymmenen parhaan joukkoon Kanadassa ja Ruotsissa. Lisäksi se on myynyt Australiassa viisinkertaista ja Yhdysvalloissa yhdeksänkertaista platinaa. Brasiliassa kappale myi jopa timanttia.
Torma

Torma () on kylä Leningradin alueen Jaaman piirin Pustoperän kunnassa Venäjällä. Se sijaitsee kaksi kilometriä kuntakeskuksesta itään. Kylässä on 79 asukasta (vuonna 2017).
Opoljan pogostaan kuulunut Torman kylä mainitaan ensimmäisen kerran Novgorodin Vatjan viidenneksen verokirjassa vuonna 1500. Ruotsalaisten 1600-luvun alussa laatiman maakirjan mukaan se oli autiona. Johannes Gezelius nuoremman vieraillessa kylässä vuonna 1684 siellä asui inkerikkoja.
Peter von Köppenin mukaan vuonna 1848 Tormassa asui 247 venäläistä ja 15 savakkoa. Venäläiset kuuluivat Jastrebinon ortodoksiseen ja savakot Novasolkan luterilaiseen seurakuntaan. 
Kylän talonpojat olivat 1860-luvulle saakka tilanomistajien maaorjia. Torman maatila lahjoitettiin vuonna 1747 Olsufjevin veljeksille ja vuonna 1801 se jaettiin kahteen osaan. Carl von Tiesenhausen ja hänen vaimonsa Anna rakennuttivat 1800-luvun alussa puisen kartanon, josta on säilynyt puistoalueen jäänteitä. Toinen puolisko kylästä kuului senaattori Alexander von Weymarnille.
1800-luvun lopussa kyläläiset kuuluivat kahtena kyläkuntana Jastrebinon volostiin. Vuonna 1899 niissä oli 253 asukasta, joista 234 oli venäläisiä, 11 suomalaisia ja 8 ”sekoittuneita”. Luterilaisia oli 10 henkeä.
Venäjän vallankumouksen jälkeen muodostettiin Torman kyläneuvosto, joka kuului ensin Jastrebinon volostiin ja vuodesta 1927 Jaaman piiriin. Vuonna 1928 se liitettiin Pustoperän kyläneuvostoon.
The Way I Are (Dance with Somebody)

The Way I Are (Dance with Somebody) on yhdysvaltalaislaulajan Bebe Rexhan musiikkikappale, jolla vierailee myös yhdysvaltalainen räppäri Lil Wayne. Sen julkaisi Warner Records Rexhan kolmannen, EP:n johdantosinglenä 19. toukokuuta 2017. Kappaleen ovat sanoittaneet Rexha, Lil Wayne, Jonas Jeberg, Joel Little, Clarence Coffee Jr., Shannon Rubicam, George Merrill sekä Jacob Kasher, joista Jeberg ja Little myös tuottivat sen. Kappaleen musiikkivideon ohjasi Director X ja se julkaistiin 1. kesäkuuta 2017.
"The Way I Are (Dance with Somebody)" oli kaupallisesti huono menestys, sen päästyä singlelistalle ainoastaan Slovakiassa, Tšekissä ja Venezuelassa. Rexha ja Wayne ovat esittäneet kappaleen livenä muun muassa Jimmy Kimmel! Live ja Rexha soolona myös Good Morning Americassa.
Back to You (Louis Tomlinsonin kappale)

Back to You on brittiläisen laulajan-lauluntekijän Louis Tomlinsonin musiikkikappale, jolla vierailevat myös yhdysvaltalainen laulaja Bebe Rexha sekä brittiläinen DJ-tuottaja Digital Farm Animals. Sen julkaisivat Syco Music, Epic Records ja 78 Records digitaalisesti ladattavana singlenä 21. heinäkuuta 2017. Kappaleen ovat sanoittaneet Tomlinson, Digital Farm Animals, Pablo Bowman, Richard Boardman ja Sarah Blanchard, joista Digital Farm Animals myös tuotti sen Tommy Danversin kanssa. Kappaleen musiikkivideo kuvattiin Tomlinsonin kotikaupungissa Englannin Doncasterissa toukokuussa 2017 ja se julkaistiin singlen julkaisupäivänä.
"Back to You" oli kaupallisesti kohtalainen menestys, sen päästyä singlelistan kymmenen parhaan joukkoon Isossa-Britanniassa, Malesiassa, Skotlannissa, Tšekissä ja Unkarissa sekä kahdenkymmenen parhaan joukkoon Australiassa, Belgiassa (Vallonia), Irlannissa, Norjassa, Portugalissa, Ranskassa, Slovakiassa, Suomessa ja Uudessa-Seelannissa. Lisäksi se on myynyt Yhdysvalloissa yksinkertaista ja Australiassa kolminkertaista platinaa.
Just Hold On

Just Hold On on yhdysvaltalaisen DJ-tuottajan Steve Aokin musiikkikappale, jolla vierailee myös brittiläinen laulaja-lauluntekijä Louis Tomlinson. Sen julkaisi Ultra Music Aokin Neon Future III -studioalbumin toisena singlenä 10. joulukuuta 2016. Kappaleen ovat sanoittaneet Tomlinson, Aoki, Eric Rosse, Sasha Sloan sekä Sir Nolan ja sen tuotannosta vastasivat puolestaan Aoki, Sir Nolan sekä Jay Pryor. Kappaleen musiikkivideo julkaistiin 8. maaliskuuta 2017. Videolla nähdään kaksi henkilöä aikamatkustamassa sekä juoksemassa lukuisissa kaupungeissa.
"Just Hold On" oli kaupallisesti kansainvälinen menestys, sen päästyä singlelistan kymmenen parhaan joukkoon Espanjassa, Irlannissa, Britanniassa, Itävallassa, Ranskassa, Skotlannissa, Slovakiassa, Suomessa ja Unkarissa. Lisäksi se on myynyt platinaa Australiassa, Britanniassa, Italiassa, Kanadassa ja Ruotsissa.
Ōgaki

Ōgaki () on Japanin kaupunki Honshūn saarella Chūbun tai Tōkain alueella Gifun prefektuurissa. Se sijaitsee sisämaassa prefektuurin lounaisosassa Nōbin tasangolla Ibijoen varrella. Kuntaliitosten myötä kaupunkiin kuuluu kaksi eksklaavia: Sunomata kantakaupungin itäpuolella ja Kamiishizu Yōrōvuorilla kantakaupungin lounaispuolella. Ōgakissa on 161 122 asukasta (huhtikuussa 2020) ja sen pinta-ala on 206,57 neliökilometriä.
Ōgakin linna perustettiin vuonna 1535, ja myöhemmin 1600-luvun alkupuolelta lähtien Ōgaki kehittyi linnanaluskaupunkina ja Ōgakin daimiokunnan hallinnollisena keskuksena. Meiji-restauraation jälkeen se menetti poliittisen asemansa Gifulle ja taantui muun muassa vuoden 1891 Minon maanjäristyksen aiheuttamien tuhojen vuoksi. Rautatieyhteyden avaamisen jälkeen sinne alkoi kuitenkin sijoittua tekstiili- ja kemianteollisuutta. Kaupunkioikeudet osana Japanin nykyistä kunnallishallintoa Ōgaki sai vuonna 1918. Historiallinen linnanaluskaupunki tuhoutui lähes täysin toisen maailmansodan pommituksissa, mutta sodan jälkeen kaupunki on kasvanut yhdeksi prefektuurinsa tärkeimmistä teollisuuskeskuksista. Se on laajentunut useiden kuntaliitosten myötä, viimeksi vuonna 2006, kun siihen yhdistettiin Kamiishizun ja Sunomatan maaseutukaupungit.
Ōgakin nähtävyyksiin kuuluvat muun muassa vuonna 1959 uudelleenrakennettu Ōgakin linna ympäröivine puistoineen, Sunomatan linna, Minon provinssin provinssitemppelin eli Mino Kokubun-jin rauniot ja Enkō-jin buddhalainen temppeli. Funamachin kaupunginosa yhdistetään haikurunoilija Matsuo Bashōn teokseen "Oku no hosomichi". Toukokuisin vietettävä festivaali Ōgaki-matsuri kulkueineen on valittu Unescon aineettoman kulttuuriperinnön luetteloon. Osa kaupungin alueesta kuuluu Ibi-Sekigahara-Yōrōn puolikansallispuistoon. Ōgakia palvelevat JR Tōkain Tōkaidō-päälinja, Tarumi-rautatien Tarumi-linja ja Yōrō-rautatien Yōrō-linja.
Samannud

Samannud on pikkukaupunki Egyptissä Niilin suistolla. Sen asukasluku vuonna 2006 oli 57 177. 
Maantiede.
Samannud sijaitsee Ala-Egyptissä Niilin suistossa noin 8 kilometriä suuremmasta al-Mahalla al-Kubran kaupungista itään. Alue kuuluu al-Gharbiyyan kuvernoraattiin.
Historia.
Samannudin historia ulottuu aina muinaisen Egyptin aikoihin, jolloin sen paikalla sijaitsi Sebennytoksen kaupunki, egyptiksi "Tjeb-netjer" ja koptiksi "Djemnuti".
Samannud tunnetaan pitkästä kirkkohistoriastaan. Se esiintyy esimerkiksi marttyyreistä kertovassa kirjallisuudessa. Athanasios Suuri mainitsee Samannudin melkiittiläisen piispan vuonna 352. Pyhittäjä Anubin sanotaan matkanneen sen poikki. Kaupungissa oli hänelle omistettu kirkko, jonne hänen sanottiin olevan haudatun. Arabimaantieteilijät mainitsevat paikan 700-luvulta lähtien. Al-Idrisi kuvaili sitä 1100-luvulla vilkkaaksi kauppapaikaksi.
Väestö.
Samannudin asukasluku oli vuonna 2006 yhteensä 57 177.
Caron Butler

James Caron Butler (s. 13. maaliskuuta 1980 Racine, Wisconsin) on yhdysvaltalainen kilpauransa päättänyt koripalloilija.
Urheilu-ura.
Pääasiassa pienenä laitahyökkääjänä pelannut Butler pelasi yliopistokoripalloa Connecticutin yliopiston joukkueessa vuosina 2000–2002. Jälkimmäisellä kaudellaan hänet valittiin konferenssinsa parhaaksi pelaajaksi. Miami Heat varasi hänet NBA:han kymmenennellä vuorolla . NBA:ssa Butler pelasi vuosina 2002–2016 edustaen useita joukkueita, pisimpään Washington Wizardsia, jonka pelaajana hänet myös valittiin un vuosina 2007 ja 2008. Heatissä hänet valittiin tulokaskaudellaan . Vuonna 2011 Butler voitti Dallas Mavericksissa NBA:n mestaruuden.
Muuta.
Vuonna 2015 Butlerista julkaistiin omaelämäkerta "Tuff Juice", jossa hän käy läpi muun muassa rikosten ja huumediilerinä toimimisen värittämää nuoruuttaan.
Mayores

Mayores (suom. "vanhempi") on yhdysvaltalaislaulajan Becky G:n musiikkikappale, jolla vierailee myös puertoricolaisartisti Bad Bunny. Sen julkaisivat Kemosabe Records ja Sony Music Entertainment Becky G:n ensimmäisen, Mala Santa-studioalbumin ensimmäisenä singlenä 14. heinäkuuta 2017. Kappaleen ovat sanoittaneet Servando Primera, Mario Caceres, Patrick Ingunza, Alexander Castillo sekä Benito Antonio Martinez ja sen tuotti Jorge Fonseca. Kappaleen musiikkivideon ohjasi Daniel Duran ja se julkaistiin Beckyn YouTube-kanavalla vuorokausi ennen singlejulkaisua. Video kuvattiin Los Angelesissä.
"Mayores" oli valtava menestys monissa espanjankielisissä valtioissa kuten Boliviassa, Ecuadorissa, Paraguayssa ja Perussa. Becky G sekä Bad Bunny ovat esittäneet kappaleen livenä muun muassa vuoden 2017 Latin American Music Awardsissa.
Volkswagen Jetta I

Volkswagen Jetta I (Typ 16) on Volkswagenin Jetta-mallin ensimmäinen sukupolvi, jota valmistettiin vuosina 1979–1984. Se on Golf I -mallin sedan-versio. Meksikossa mallin nimenä oli Volkswagen Atlantic ja Etelä-Afrikassa Volkswagen Fox.
Volkswagen Jetta I (1979–1984).
Ensimmäisen sukupolven Golfiin perustuva sedan-korinen Volkswagen Jetta esiteltiin Frankfurtin autonäyttelyssä syksyllä 1979. Erona Golfiin oli neliskulmaiset ajovalot pyöreiden sijaan. Pituutta oli 38 senttimetriä Golfia enemmän ja tavaratilan suuruus oli luokassaan hyvät 377 litraa. Malli oli saatavana kaksi- tai neliovisena. 
Moottorivalikoima oli samanlainen kuin Golfissa, koostuen 1,1- (50 hv), 1,3- (60 hv), 1,5- (70 hv), 1,6- (85/110 hv) ja 1,8-litraisista (112 hv) bensiinimoottoreista sekä 1,6-litraisesta (54/70 hv) dieselmoottorista.
Tulliportin normaalikoulun lukio

Tulliportin normaalikoulun lukio (vuoteen 2020 asti "Joensuun normaalikoulun lukio") on Joensuussa sijaitseva yleissivistävä lukio. Samalla se toimii Itä-Suomen yliopiston harjoittelukouluna, osana filosofista tiedekuntaa.
Harjoittelukoulun tehtävänä on toimia osana Itä-Suomen yliopiston opettajakoulutuslaitosta opettajankoulutukseen liittyvässä ohjatussa harjoittelussa, aina perusasteen ensimmäisiltä luokilta lukiokoulutukseen. Lisäksi Norssissa kokeillaan ja kehitetään opetukseen ja ohjaamiseen liittyviä erilaisia käytänteitä. 
Koulun pyrittäessä on yleislinjan ohella valittavissa matemaattis-luonnontieteellinen (LuMa) -linja. Lukio on ollut Joensuun halutuimpia, ja etenkin luma-linjalle pääsemiseksi on vaadittu kiitettävää peruskoulun yläkoulun päästötodistusta. Koska Norssi on kansainvälisesti verkottunut Unesco-koulu, ovat kieli- ja kulttuuriopinnot sekä kansainvälisyys tärkeässä roolissa myös Joensuun Tulliportin lukiossa. Riittävän urheilullisesti tasokkaat norssilaiset voivat hakea opiskelemaan lukion ohella myös Joensuun urheiluakatemiaan, jota kautta laadukas urheiluvalmennus saattaa järjestyä. 
Vuonna 2021 lukiossa opiskeli noin 360 lukiolaista.. Samassa rakennuksessa Norssin lukion yhteydessä toimii myös yksityinen, kolmen kaupungin omistama säätiöpohjainen Itä-Suomen suomalais-venäläisen koulun lukio, jonka kolmessa toimipisteessä (Joensuu, Imatra ja Lappeenranta) opiskeli vuonna 2018 yhteensä 128 lukiolaista.
Tulliportin Normaalikoulussa toimii aktiivisesti myös opiskelijakunnan hallitus, joka järjestää vuosittain muun muassa Casinoillan sekä Gaalan.
Merike

Merike on virolainen naisen etunimi, jota käytetään jonkin verran myös Suomessa ja Ruotsissa. Virolaisittain äännettynä Merike-nimen "k" muistuttaa pitkää konsonanttia (”Merikke”). 
Kyseessä on meriaiheinen nimi, jota voidaan pitää Meri-, Merika- ja Merikki-nimien rinnakkaismuotona. Virolainen kielitieteilijä Julius Mägiste ehdotti Merikeä ensi kerran etunimeksi vuonna 1929. Siitä tuli Virossa hyvin suosittu nimi 1960-luvulla. Meriken nimipäivää vietetään siellä 22. huhtikuuta.
Suomessa Merike on vuoteen 2020 mennessä ollut etunimenä noin 480 naisella. Nimi ei ole päässyt suomalaiseen almanakkaan.